Fri – foreningen for kjønns- og seksualitetsmangfold

**Fri – foreningen for kjønns- og seksualitetsmangfold** (tidligere **Landsforeningen for lesbiske, homofile, bifile og transpersoner**, LLH) er en medlemsorganisasjon for homofile, lesbiske, bifile og transpersoner i Norge. Foreningen arbeider for likestilling og mot alle former for diskriminering på grunn av kjønn og seksualitet i Norge og i verden forøvrig.

FRI er en videreføring av Det norske forbundet av 1948 og flere andre organisasjoner, som ble samlet i Landsforeningen for lesbisk og homofil frigjøring (LLH) i 1992. LLH endret navn til Landsforeningen for lesbiske, homofile, bifile og transpersoner i 2008 og tok navnet FRI i 2016.

FRI hadde per 2021 20 ansatte og rundt  medlemmer i elleve fylkeslag. Organisasjonen er åpen for alle som støtter organisasjonens politikk. Et større antall medlemmer bidrar med frivillig innsats. FRI har hovedkontor i Oslo.

Foreningen står bak Pride-markeringer på mange ulike steder i Norge.

## Historie
20. mai 1950 ble det holdt konstituerende møte i Oslo for den første norske foreningen for homofile, en underavdeling av det danske Forbundet af 1948. Det ble starten på det organiserte arbeidet for homofiles rettigheter i Norge. I 1953 skiftet organisasjonen navn til Det norske forbundet av 1948 (DNF 48). Homofili var på denne tiden straffbart i Norge (Straffeloven § 213, 1902-1972) og dessuten en psykiatrisk diagnose (WHO Diagnose 302 II: Seksuelt avvik - mental forstyrrelse). Det skulle gå 15 år fra starten av organisasjonen til noen representerte den i full åpenhet; Kim Friele var fra 1965 åpent lesbisk og redaktør for DNFs første tidsskrif, 'OSS'. Hun tok over som leder av DNF i 1968, og ble i 1971 generalsekretær i DNF, en posisjon hun hadde frem til 1989. I 1976 ble DNF 48 splittet, og en fraksjon opprettet Fellesrådet for homofile organisasjoner. Blant disse var Lesbisk Bevegelse. Disse ble igjen samlet da LLH ble opprettet 29. november 1992.

På landsmøtet i juni 2008 ble organisasjonens navn endret fra «Landsforeningen for lesbisk og homofil frigjøring» til det som tidligere hadde vært forkortelsen, nemlig «LLH», som da sto for «Landsforeningen for lesbiske, homofile, bifile og transpersoner». På landsmøtet i 2016 byttet organisasjonens navn til FRI, foreningen for kjønns- og seksualitetsmangfold.

### Inkluderende feminisme
Fri har uttalt at organisasjonen stiller seg bak Inkluderende feminisme-initiativet, Fri Oslo og Viken er blant organisasjonene bak arrangementet Inkluderende 8. mars og Fri var blant de 28 organisasjonene og fagmiljøene bak en bred konsensusuttalelse for en inkluderende feminisme i 2025. Uttalelsen understreket at feminisme er et universelt menneskerettsprosjekt som bygger på solidaritet, interseksjonalitet og medmenneskelighet. Marianne Gulli, leder i Fri Oslo og Viken, sa at Inkluderende feminisme «er viktig for å kunne skape et feministisk fellesskap som har plass til alle».

### Terrorangrepet i 2022
I juni 2022 ble arrangementet Oslo Pride, som arrangeres av Fri i Oslo, avlyst som følge av masseskytingen i Oslo 2022. Leder for Ekstremismekommisjonen Cathrine Thorleifsson og Amnesty International satte angrepet i sammenheng med et mønster med økte angrep på LHBT+-personer og Pride i Norge og Europa, både på lukkede ekstremistiske nettforum og på åpne sosiale medier.

### Ledere i FRI
*1992–1998 Gro Lindstad
*1998–2002 Knut Sverre Bjørndalen Røang
*2002–2004 Tore Holte Follestad
*2004–2008 Jon Reidar Øyan
*2008–2011 Karen Pinholt
*2011–2015 Bård Nylund
*2016–2020 Ingvild Endestad
*2020–2023 Inge Alexander Gjestvang
*2023–2024 Hilde Arntsen
*2024–2024 Viljar Eidsvik
*2024–         Stephen Adom

## Lokallag og undergrupper
FRI er en landsdekkende organisasjon med ti fylkeslag. De største er FRI Oslo og Viken, FRI Vestland, FRI Rogaland, FRI Agder og FRI Trøndelag.

FRIs lokallag har en rekke aktivitetsgrupper, hvorav de fleste er organisert under FRI Oslo og Viken.

Skeiv Ungdom er ungdomsorganisasjonen som ble dannet ut av FRI 6. august 2004 på Utøya i Buskerud.

### Oslo og Viken
Fri Oslo og Viken (frem til 2016: *LLH Oslo og Akershus*, og fra 2016 til 2020: *Fri Oslo og Akershus*) er det største fylkeslaget med om lag 1000 medlemmer. Fri Oslo og Viken driver den årlige Oslo Pride. Fri Oslo og Viken holder til Mariboes gate 13 i Oslo sentrum. Fylkeslaget driver et skoleprosjekt sammen med Skeiv Ungdom, og arrangerer temamøter. Laget er arrangør av Pride House, som har blitt arrangert siden 2012. Pride House er en konferansehelg som innleder Oslo Pride. Den arrangeres på Litteraturhuset.

Laget har aktivitetsgrupper som Lesber i dagslys, Musikkselskapet Fri Utblåsing, Den Norske Homofonien av 1990, Late Bloomer Ladies og Seniornettverket. Lesber i dagslys ble opprettet i 2000 og skal være et uformelt møtested for bifile og lesbiske kvinner i alle aldre som har fri på dagtid. Møtetidspunkt er den andre søndagen og den siste tirsdagen i hver måned klokken 13.

Fri Oslo og Viken deler hvert år ut prisene *Homofrydprisen* og *Årets æreshomo* under Oslo Pride. Homofrydprisen og æresprisen er de to mest høythengende hedersprisene i den norske homobevegelsen. Homofrydprisen skal gå til en eller flere personer, bedrifter eller organisasjoner som i løpet av det siste året har utmerket seg på en positiv måte i kampen for homofile, lesbiske, bifile og transpersoner. Årets æreshomo (eller Æresprisen) skal gå til en person eller flere som på en utmerket måte har gjort en særskilt innsats for homofiles stilling i det norske samfunn.

## Se også
* Diagnoseutvalget ReviseF65
* Det norske forbundet av 1948
* Skeiv Ungdom
* Gruppe Lambda
* Homobevegelsen
* LHBTIQ

## Referanser


## Litteratur
* Homobevegelsen i Noreg, artikkel hos Store norske leksikon
* Frå forbod mot homoseksualitet til lovregulering av homofilt samliv, artikkel hos Norgeshistorie.no

## Eksterne lenker
* 
*